Ați fost vreodată în situația în care vreo instituție a statului v-a cerut să aduceți o hârtie care să dovedească faptul ca NU ați făcut ceva?

Vi s-a întâmplat să vi se ceară un document care este în posesia altei instituții a statului?

Vi s-a întâmplat ca, în interiorul aceleiași instituții, să fiți obligat să parcurgeți un traseu complicat între ghișee de la etaje diferite, birouri cu orare neclare și xeroxul din fața clădirii timp de 2,3,4 ore?

De ce? Ce rost au toate astea?

Un răspuns ar fi că statul e nesigur și haotic. Chestiune de care pare să fi devenit vag conștient.

Zice așa consilierul de stat Cristian Ghinea:

Comisia de Tăiat hârtii O idee la care am tot lucrat în discuțiile din Cancelarie – eu mă voi ocupa de partea de persoane fizice. În paralel a pornit procesul de discuții cu companiile. Am vrea să știm ce hîrtii cerute de Stat le considerați inutile și să solicităm instituțiilor să le justifice existența / să renunțe / să găsească alte metode de a atinge interesul public servit de respectiva hîrtie (dacă există unul legitim). Vom lansa curând un format de consultare în care sistematizăm aceste idei, pentru a organiza pachetul de hîrtii suspecte de inutilitate.